**Spektakulariziranje margine: prožimajući svjetovi Barrya Wolfryda**

U umjetničkom opusu Barrya Wolfryda prisutne su dvije konstantne i ponavljajuće linije a povezane su kulturnim konstruktima koji su ga oblikovali. Jedna je vezana uz Wolfrydovu rodnu zemlju Sjedinjene Američke Države a druga uz Meksiko i grad u kojem od 1985 živi i stvara, Mexico City. Wolfyd je rođen u Los Angelosu i formalno umjetničko obrazovanje započeo je na Housatonic Community College u Bridgeportu u Connecticutu. Preselivši se u Meksiko 1975. godine svoje je obrazovanje nastavio na različitim uvaženim visokoškolskim institucijama u Meksiku i SAD-u. U svom mi je kazivanju više puta istaknuo da su ga na različitim stranama svijeta pitali „kako si ti došao u Meksiko“, na što bi on jednostavno odgovorio „pa u VW kombiju“. Upravo se u tom Wolfrydovom odgovoru očituje dihotomija njegove umjetničke poetike; američka jednostavnost i otvorenost (kao što je to živjeti nomadski od doba Jacka Kerouaca pa sve do filma *Nomadland*)[[1]](#footnote-1) i meksička sklonost mistificiranju, natprirodnom i sudbinskom (u meksičkoj kulturi materijalizirana u ikoničnim proslavama Dana mrtvih ali i u opusu Leonore Carrington). Te se dvije linije, američka i meksička u Wolfrydovom se umjetničkom opusu kako onom slikarskom tako i kiparskom izmjenjuju i nadopunjuju stvarajući tako jedinstvenu poetiku. Tako u slikarskom ciklusu *Honey I'm Hom*e (2011. – 2012.) ironizira svijet američke srednje klase citirajući reklame namijenjene „američkim domaćicama“ iz 50ih i 60ih i ubacujući u njih subverzivne nadrealističke *glitcheve* (poput idealnog supruga, dude, kuće i automobila u tosteru – u radu *It's All Toast*), ali iste prizore nadopunjuje i prikazima meksičke macho „kulture“ (kao što su dva zamaskirana muškarca sa sombrerima na glavi od kojih jedan pleše a drugi ima uperen pištolj – u radu *Turning Up the Heat*). U svom kiparskom ciklusu *Glass Sculpture* (2011. – 2022.) skulpturama od stakla kreiranih u Murano tehnici odlazi još dalje pa tako u radu *Elotepec Sacred Corn Hill* kreira neku vrst ritualnog prinosa bogovima u post-popartističkoj maniri, postavljajući simbolički klip kukuruza na planinu Elotepec kojeg s jedne strane brda zadivljeno promatraju crne muške glave, dok mu s druge strane crvene muške glave okreću leđa, odnosno tjeme. U Galeriji Proširenih medija, Barry Wolfryd nam se predstavlja ciklusom radova, koji se vežu uz njegovu aktualnu izložbu u muzeju Arocena, Torreon, Coahuila, Mexico, pod nazivom *Fragility of The Absurd* (2023), a koji čine nove skulpture kreirane u Murano tehnici. Po Wolfrydovom *statementu* on u ovim radovima preispituje Rat kao određeni kliše, odnosno reprezentaciju Rata u medijskom prostoru po kojem se isti tretira kao običan dio svakodnevnog života kao što je to odlazak po namirnice ili druga kupovina. Međutim u svojoj umjetničkoj strategiji, u ovim radovima Wolfryd odlazi još dalje te ironizira ali i istovremeno i spektakularizira dva tradicijska umijeća odnosno umjetničke tehnike koje su zbog količine turizma u Veneciji i Meksiku postale ne samo komodificirane već su otišle potpuno u smjeru kiča pretvorivši se tako u forme marginalnih kulturnih pojavnosti. Prva je naravno Murano tehnika izrade staklenih predmeta u radionicama na venecijanskom otoku Murano (od XIII. stoljeća do danas), a druga je ona meksičkih diorama odnosno *Nicho arta,* oblika narodne umjetnosti u zemljama Srednje i Južne Amerike u kojemu se malene figurice od različnih materijala mogu postavljati u staklene kutije (minijaturne oltare). U radu *Salute to the Past* Wolfryd postavlja malene ljiljane (cvijet je važan dio *Nichoa*) uz poprsje vojnika u šljemu koji salutira. Glava vojnika koji pozdravlja zastavu važan je dio američke militarističke kulture, a Wolfryd je cinično de-konstruira postavljajući vojniku flaster na usta i zatvarajući mu na oči dva različita novčića za siguran prelazak na Drugi svijet. Jedan je novčić plave boje s bijelim točkicama, drugi je žuti s bijelim točkicama dok su na . dvije crvene trake. Wolfryd više nego jasno aludira na zastavu SAD-a. U radu *Interface of an Object I* postavlja bijelo poprsje na stilizirani crni stup dok u radu *Interface of an Object II* postavlja crno poprsje na žuti stup. Stupovi se naravno opet naslanjaju na interijere američke srednje klase a Wolfryd tako kreira neku vrst anti-biste. Na prvom i drugom stupu nalaze se slična poprsja, žena duge kose na prvom prekriženih ruku gleda ponosno u daljinu a na drugom sklapa ruke prema nebu. Obje geste vezuju se uz ponos prema zastavi, domovini, odnosno tugu i traumu zbog gubitka voljenih. U završnom radu iz ove serije *Interface of a Object III* odlazi korak dalje postavljajući sada na glavu žene šljem ali i odijevajući je u romantičnu, lepršavu košulju i pozicionirajući je sada na crveni stup. Jednaku strategiju i poetiku Wolfryd primjenjuje i u drugim radovima iz ovog ciklusa kao što su *Shell Shocked* (buljavo hipnotizirajuće poprsje), *Falling Through a Black Hole (*kaktus koji nosi čudne plodove), *As the Crow Flies* (vrana na upozoravajućem prometnom objektu), *On Target* (ruža kao cilj) i *A Drop in the Bucket* (niz sladunjavih metaka). U ključnom radu iz ovog ciklusa *Knowing When to Quit* plavu stiliziranu glavu koja se nalazi na postamentu u obliku drona probija ružičastim pištoljem destruirajući potpuno sladunjavost Murana ali i *Nichoa*. Na taj način jasno ukazuje na medijsko banaliziranje ljudske patnje u Ratu ali i pretvaranje prostora u teritorij i ljudskih bića u obično biološku masu što svaki Rat sam po sebi jest. Barry Wolfryd nam svojim ciklusom *Fragility of The Absurd*, fascinantno koristeći ironiju ali i izravnu kritičnost prema sadašnjem vremenu površnosti i beznađa otvara pitanja o prožimanju kulturnih slojeva, marginalnim pojavnostima i liminalnim prostorima ali isto tako i o re-intepretiranju dvije velike kulture: meksičke – tradicijske i folklorne; i one američke – kako one nevidljive svakodnevne tako i one previše vidljive spektakularne.

Josip Zanki

1. Fascinacija američkom cestom i putovanjem prisutna je u Kerouacovom romanu *Na cesti* objavljenom 1957., jednako kao i u filmu Chloé Zao *Nomadland* iz 2021. godine. [↑](#footnote-ref-1)